Prèvia Jornada 23. FS TIBU-RON CASTELLDEFELS – CFS SANT BOI (dissabte 6 de maig; 17h; Pavelló de Can Roca) | Fútbol Sala Castelldefels
Prèvia Jornada 23. FS TIBU-RON CASTELLDEFELS – CFS SANT BOI (dissabte 6 de maig; 17h; Pavelló de Can Roca)
por Premsa | 5 May, 2017 | FS Tibu-ron | 0 Comentarios
El FS TIBU-RON CASTELLDEFELS disputa demà dissabte (des de les 17h al Pavelló de Can Roca) el seu penúltim partit local del curs rebent la visita del CFS Sant Boi, un dels únics tres equips que ha estat capaç de guanyar el Sènior Masculí groc al llarg d’aquesta temporada 16-17, en un importantíssim encontre per als d’Óscar Ballano.
El quadre santboià encara la jornada ubicat a la 5a posició, amb 45 punts, a 6 de la segona posició d’ascens i a 10 del FSC, fruit de 14 victòries, 3 empats i 5 derrotes, amb 97 gols a favor i 64 en contra. Xifres en mà parlem del 5è equip amb més victòries, del 2n que més empata juntament amb el Sant Joan Despí i del 3r que menys perd (igualat amb Olímpic Floresta B i Barnasants). Per tant, i com veiem, es tracta d’un rival tremendament competitiu i amb capacitat per guanyar contra qualsevol rival i en qualsevol pista.
Quant a gols a favor/en contra parlem del 5è millor atac de la lliga (només superat pels quatre primers: Tibu-Ron, Olímpic Floresta B, Sant Joan Despí i Barnasants) i de la millor defensa -ex aequo amb Tibu-Ron i Olímpic Floresta B-, dada prou significativa. Per tant, a Can Roca mesuraran forces dos dels tres equips que han hagut de recollir menys cops la pilota del fons de la pròpia xarxa.
Com a visitant, el CFS Sant Boi presenta un bagatge de 6 victòries, 1 empat i 3 derrotes, és dir, 19 punts, caient només fins ara a les pistes de Pla (5-1), Barnasants (6-3) i Olímpic Floresta B (4-3), tot i que cal resssaltar que ara mateix acredita la seva millor ratxa de resultats de la temporada, ja que encadena 7 victòries consecutives, el que parla molt i bé de la dinàmica positiva que viu. No es deixa punts des del 18 de febrer (gairebé 3 mesos), quan va perdre a Sant Cugat contra l’Olímpic Floresta B. Per tot plegat, i com veiem, partit d’enorme exigència per a un Tibu-Ron que no vol fallar.
El tècnic Óscar Ballano ens deia que “tenim pel davant la primera de les quatre finals que ens resten per aconseguir l’objectiu. Estem molt conscienciats del que ens hi juguem, i tot i que no ha estat una setmana fàcil d’entrenaments, estic segur que competirem d’allò més bé. Tanmateix, sabem que el Sant Boi és un rival complicadíssim, que ens va guanyar a la primera volta i que, a més, està realitzant una segona molt bona i regular. Ho donarem tot”.
Convocatòria: Nando, Vicente, Marc, Alberto, Lauty, Jeroni, Damià, Roger, Alexis, Lauri i Raúl Sánchez,
Recordin, doncs, demà dissabte 6 de maig, des de les 17h, al Pavelló de Can Roca, FS TIBU-RON CASTELLDEFELS – CFS SANT BOI (en directe pel compte Twitter @FSC_oficial)